text: 18-årig i livsfare efter ulykke ved Tønder
  29 december 2011 kl. 13.20
  Overhaling kan være årsag til ulykke i Abild. 18-årig er i livsfare og er fløjet til sygehus i Flensborg.
  En ung mand kom torsdag middag meget alvorligt til skade, da han i en personbil stødte sammen med en lastbil i andsbyen Abild omkring fire kilometer nord for Tønder.
  Det oplyser vagtchef Jan Stokholm, Syd- og Sønderjyllands Politi.
  Den hårdt tilskadekomne mand blev i første omgang behandlet på ulykkesstedet.
  Derefter blev han i helikopter fløjet til Diakonisse-sygehuset i Flensborg.
  Den 18-årige sad ved rattet i en personbil, og ulykken skete, da han kom kørende på Ribe Landevej.
  Hans bil ramte den modkørende lastbil frontalt.
  - Formentlig skete sammenstødet i forbindelse med, at han foretog en overhaling, siger vagtchef Jan Stokholm.
  En bilinspektør er ankommet til stedet for at klarlægge forløbet.
  